Cessna 206

Cessna 206 Stationair er den vanligste modellen av tre relativt like småfly, de andre er Cessna 205 Skywagon og 207 Skylane. De er høyvingede, en motors, 6-seters småfly med fast understell og vingestag. De har kraftig 6 sylinders, luftkjølt boksermotor, oftest 300 hk, og mye navigasjonsutstyr, autopilot og oksygenanlegg som gjør dem til effektive og raske reisefly for inntil 6 personer, derav en flyger. Noen fly er utstyrt med store behagelige seter som VIP-fly. De egner seg også for mindre mengder gods. Disse modellene har avløst den tidligere Cessna 210 Centurion.

Vingeprofilen er en NACA 2412. Maks høyde er 15700 fot. Steilehastigheten er 54 knop. Det er vanlig å utstyre flyet med flottører eller ski, og flere flyr på sjø om sommeren og på snø om vinteren. Både ski og flottører kan kombineres med hjul så flyet kan benytte både rullebane og sjø, eller rullebane og snø.

De er brukt mye for løfting av fallskjermhoppere. Siden flyet har kraftig motor og effektive flaps egner de seg for korte rullebaner og er blitt betegnet som "bushfly". Cessna har kalt modellene for "luftas terrengbil" og "luftas stasjonsvogn".

MAF, Mission Aviation Fellowship er en kristen organisasjon som flyr for andre misjonsforetak og nødhjelpsorganisasjoner i mange land. De har ca. 130 fly, hvorav omtrent halvparten er Cessna 206.

Flere taxifly / charter selskaper og selskaper som tilbyr frakt av gods har mange Cessna 206. Det er ikke uvanlig at private og firmaer med passende transportbehov opererer Cessna 206. Mange flyvåpen og andre militære bruker flyet til trening, transport, observasjon

Flyene har en dør foran på venstre side for flyger og framsetepassasjer, og en stor dobbeltdør like bak høyre vinge. Den fremre dobbeltdøra kommer i veien for høyre flaps om flapsen ikke er inne. Noen modeller har mikroswitcher som gjør det umulig å sette ut flaps om disse dørene er åpne. Dobbeltdørene gjør det mulig å få med langt og uformelig gods.

Noen Cessna 206 utstyres med vingeforlengere som gir bedre løft ved lav hastighet, kortere avgangs og landingsstrekninger og litt mindre toppfart.

Flyet er stabilt og enkelt å fly for privatflygere med erfaring fra andre Cessnamodeller. Siden farten er en del større enn andre Cessnaer er det viktig å få redusert farten og høyden passelig tidlig før en kommer inn i landingsrunden. Med turbomotor er det viktigere å passe temperaturer, bensinblanding og trykk for at motoren skal gå med riktige innstillinger.

Motoralternativer 
Det er levert fly både med vanlig innsugningsmotor og turbomotor i forskjellige modeller, de fleste med 300 hk. De tidlige modellene hadde 285 hk, men noen turbomotorer hadde 310 hk. Det er benyttet motorer både fra Continental og Lycoming.

Den tyske motorprodusenten Thielert var kommet langt i utviklingen av dieselmotorer for småfly og hadde motormodeller som også var egnet til Cessna 206 som ble lansert i 2006. Firmaet gikk konkurs i 2008, og det er usikkert om disse motormodellene blir videreført.

Soloy Aviation Solutions er et firma som har tilbudt sertifiserte turboprop motorer til ettermontering i Cessna 206. Dette innebærer en forlenging av motordekslene.

Utvikling

Cessna 205 
Cessna 205 ble lansert sent i 1962 som en 1963 modell, og hadde bare modellårene 1963 og 1964, med 576 produserte fly, før den ble erstattet av Cessna 206. Det 6 seters flyet var egentlig et Cessna 210 med fast understell og forandringer på dørene både for flygere og passasjerer. Modellen beholdt en kul på nedre motordeksel som ga plass til det inntrekkbare nesehjulet på Cessna 210. Denne kulen forsvant på 1964 modellen. Cessna 205 hadde en Continental IO-470-S motor på 260 hk.

Cessna 206 
Cessna 206 ble lansert som 1964 modell og ble produsert til 1986 da Cessna sluttet å lage en motors småfly. Produksjonen ble tatt opp igjen i 1998 og er i 2012 fremdeles i produksjon. Fra 1964 til 2006 er det produsert 6581 fly.

Cessna 207 
I 1969 lanserte Cessna 207 som hadde forlengelse mellom motorrom og cockpit med 46 cm som ble benyttet til bagasjerom, og 1,12 meter forlengelse like bak vingefestene ved å sette inn en jevntykk seksjon. Dette ga plass til to seter ekstra. Ved kortere reiseavstand kunne det være attraktivt å ta med flere passasjerer, men med fulle tanker vil det bli for mye vekt. Cessna 207 fikk en større svingradius siden nesehjulet var flyttet fremover med motoren. Siden bak-kroppen ble lengre, skulle det mindre til for at flyets hale kunne slå ned i bakken under avgang og landing. Modellen ble produsert til 1984.

Sportsfly
Enmotors propelldrevne luftfartøy
Cessna-luftfartøy